b'\n_START_ARTICLE_\nHumaj\xc5\xabno kapaviet\xc4\x97\n_START_SECTION_\nArchitekt\xc5\xabra\n_START_PARAGRAPH_\nHumaj\xc5\xabno kapas yra vienas \xc5\xbeymiausi\xc5\xb3 statini\xc5\xb3 Indijos sostin\xc4\x97je. Tai persi\xc5\xa1ko stiliaus statinys, apsuptas simetri\xc5\xa1kai suplanuot\xc5\xb3 Mogol\xc5\xb3 sod\xc5\xb3. Pastato strukt\xc5\xabra palyginti sud\xc4\x97tinga (keturios kvadratin\xc4\x97s patalpos centrin\xc4\x97s sal\xc4\x97s kampuose), dvisluoksnis kupolas, primenantis gars\xc5\xb3j\xc4\xaf Tad\xc5\xbemahalo statin\xc4\xaf. Pastato auk\xc5\xa1tis 47 metrai, statybai panaudotas raudonasis smiltainis, o vertikalios detal\xc4\x97s, ark\xc5\xb3 ir fasad\xc5\xb3 kra\xc5\xa1tai meni\xc5\xa1kai pary\xc5\xa1kinti balto marmuro apvadais. Ypatingas d\xc4\x97mesys skirtas teritorijos aplink mauzoliej\xc5\xb3 tvarkymui: ji suplanuota taip, kad pastatas atsidurt\xc5\xb3 sta\xc4\x8diakampio sodo, vandens kanalais padalinto \xc4\xaf kvadratus, centre. Sodas apsuptas sienomis su auk\xc5\xa1tais arkiniais vartais. Sodo aplink Humaj\xc5\xabno mauzoliej\xc5\xb3 kompozicija i\xc5\xa1liko nepakitusi iki \xc5\xa1i\xc5\xb3 laik\xc5\xb3. Valdant Mogolams mauzoliej\xc5\xb3 statyba buvo skirta labiau ne islamo Indijos \xc5\xbeem\xc4\x97je \xc4\xaftvirtinimui, o siekiant \xc4\xafk\xc5\xabnyti estetin\xc4\x99 ir metafizin\xc4\x99 koncepcij\xc4\x85, susijusi\xc4\x85 su pomirtinio gyvenimo suvokimu. Neatsitiktinai Humajuno mauzoliejaus statybai buvo pasirinkta gra\xc5\xbei vieta ant up\xc4\x97s kranto, \xc5\xa1iek tiek atokiau nuo Purana Qila citadel\xc4\x97s. Tai buvo pirmasis mauzoliejus-parkas, \xc4\xafrengtas Indijos subkontinente. Manoma, kad sodai diduomen\xc4\x97s ir paties imperatoriaus poilsiui \xc4\x8dia buvo \xc4\xafkurti dar iki statyb\xc5\xb3 prad\xc5\xbeios._NEWLINE_Mauzoliejaus statybos nuo 1562\xc2\xa0m. u\xc5\xbetruko apie 8 metus. Yra \xc5\xbeinoma, kad Humaj\xc5\xabno mauzoliej\xc5\xb3 stat\xc4\x97 pers\xc5\xb3 architektas Aga Mirza Gijasas. Statyboms i\xc5\xa1leista apie 1,5 milijono rupij\xc5\xb3.'